Μελέτη της επίδρασης του ζεόλιθου στην απορρόφηση των αντισωμάτων κατά της Escherichia coli, στην υγιεινή κατάσταση και στα παραγωγικά χαρακτηριστικά των γαλουχούμενων μόσχων, μετά την προσθήκη του στο πρωτόγαλα και το γάλα
Authors: Πουρλιώτης Κωνσταντίνος 
Published: January 2014

Το αντικείμενο της συγκεκριμένης πειραματικής εργασίας, είναι η διερεύνηση της επίδρασης που έχει στην απορρόφηση των ειδικών κατά της E.coli αντισωμάτων στην υγεία και τις αποδόσεις των γαλουχούμενων μόσχων η προσθήκη κλινοπτιλόλιθου στο πρωτόγαλα και το γάλα κατά τους δύο πρώτους μήνες της ζωής τους. Χρησιμοποιήθηκαν συνολικά 84 νεογέννητοι μόσχοι φυλής Holstein, που εξετάστηκαν πριν από την έναρξη του πειραματισμού και βρέθηκαν υγιείς. Τα ζώα χωρίστηκαν σε τρεις ισοπληθείς, ομοιογενείς ομάδες (ομάδες Α, Β και Γ). Η ομάδα Γ αποτελούσε τους μάρτυρες, ενώ οι ομάδες Α και Β αποτελούνταν από μόσχους στο σιτηρέσιο των οποίων προστέθηκε κλινοπτιλόλιθος. Οι τρεις πειραματικές ομάδες ήταν οι παρακάτω : Ομάδα Α: Στην ομάδα αυτή εντάχθηκαν 28 νεογέννητοι μόσχοι που έλαβαν με το πρωτόγαλα αρχικά, και το υποκατάστατο γάλακτος στη συνέχεια, κλινοπτιλόλιθο σε ποσότητα 1g/kg Σ.Β./24ωρο. Ομάδα Β: Η ομάδα αυτή περιέβαλε 28 νεογέννητους μόσχους που έλαβαν με το πρωτόγαλα αρχικά, και το υποκατάστατο γάλακτος στη συνέχεια, κλινοπτιλόλιθο σε ποσότητα 2g/kg Σ.Β./24ωρο. Ομάδα Γ: Στην ομάδα αυτή των μαρτύρων εντάχθηκαν 28 νεογέννητοι μόσχοι που κατανάλωσαν πρωτόγαλα αρχικά, και υποκατάστατο γάλακτος μέχρι το τέλος του πειραματισμού, χωρίς την προσθήκη κλινοπτιλόλιθου. Ο πειραματισμός άρχιζε αμέσως μετά τη γέννηση κάθε μόσχου με τη ζύγισή του και τη λήψη στη συνέχεια, πριν την κατανάλωση πρωτογάλακτος, δύο δειγμάτων αίματος από τη σφαγίτιδα φλέβα του, το ένα σε φιαλίδιο χωρίς αντιπηκτικό και το άλλο σε φιαλίδιο με αντιπηκτικό (EDTA-Νa). Τα δείγματα χωρίς το αντιπηκτικό, αμέσως μετά τη λήψη τους, φυγοκεντρούνταν σε φυγόκεντρο που ήταν εγκατεστημένη στη μονάδα προκειμένου να ληφθεί ο ορός αίματος. Στο Διαγνωστικό Εργαστήριο των Κλινικών της Κτηνιατρικής Σχολής του Α.Π.Θ. γινόταν στον ορό του αίματος ο προσδιορισμός της γλυκόζης, των ολικών πρωτεϊνών, των λευκωματινών, της γ-γλουταμυλοτρανσφεράσης (γ-GT), του ασβεστίου (Ca), του φωσφόρου (P), του καλίου (K), του νατρίου (Na), του σιδήρου (Fe), του ψευδαργύρου (Zn), του χαλκού (Cu), της βιταμίνης Α (βιτ. Α) και της βιταμίνης Ε (βιτ. Ε), ενώ στο Εργαστήριο Μικροβιολογίας της Κτηνιατρικής Σχολής του Α.Π.Θ. έγινε, μετά τη συλλογή όλων των δειγμάτων, ο προσδιορισμός του τίτλου των αντισωμάτων κατά της E.coli τόσο στον ορό του αίματος των μόσχων, όσο και στα δείγματα του πρωτογάλακτος. Στο δείγμα με αντιπηκτικό γινόταν ο προσδιορισμός του αιματοκρίτη (HCT), της αιμοσφαιρίνης (Hb), του αριθμού των ερυθρών αιμοσφαιρίων (RBC), των λευκών αιμοσφαιρίων (WBC) και των αιμοπεταλίων (PLT), του μέσου όγκου ερυθροκυττάρων (MCV) και της μέσης συγκέντρωσης της αιμοσφαιρίνης ανά ερυθροκύτταρο (MCH), καθώς και της μέσης εκατοστιαίας συγκέντρωσης αιμοσφαιρίνης ανά ερυθροκύτταρο (MCHC). Προκειμένου να αποκλειστεί η διαφορετική επίδραση που θα είχε το πρωτόγαλα διαφορετικής περιεκτικότητας σε αντισώματα, στο βαθμό παθητικής ανοσοποίησης, χορηγήθηκε σε όλους τους μόσχους της έρευνας το ίδιο μείγμα πρωτογάλακτος στην καθεμία από τις 4 πρώτες χορηγήσεις. Για το σκοπό αυτό χρησιμοποιήθηκε το μείγμα πρωτογάλακτος από 15 αγελάδες της εκτροφής που πραγματοποιούσαν τον 4ο, 5ο ή 6ο τοκετό και στις οποίες είχε πραγματοποιηθεί εμβολιασμός στη διάρκεια της κυοφορίας με εμβόλιο κατά της E.coli. Συγκεκριμένα χρησιμοποιήθηκαν για τη διατροφή των μόσχων τέσσερα διαφορετικά μείγματα πρωτογάλακτος τα οποία προέκυψαν από την ανάμειξη του αμέλγματος των 15 αγελάδων αμέσως μετά τον τοκετό και στις 12, 24 και 36 ώρες μετά από αυτόν. Η σειρά με την οποία έγινε η λήψη του πρωτογάλακτος ακολουθήθηκε και στη χορήγησή του στους μόσχους, με στόχο την προσομοίωση της λήψης αντισωμάτων με την τεχνητή γαλουχία με αυτή της φυσικής γαλουχίας.